Fredag eftermiddag er tre personer blevet varetægtsfængslet efter et grundlovsforhør ved Retten i Hjørring. Det drejer sig om to personer på 41 år og en tredje person på 22 år. De er alle tre blevet varetægtsfængslet frem til 8. marts og for den ene af de 41-årige afsagde retten kendelse om at han skal sidde i isolation frem til 26. februar. Hvad sagen drejer sig om, vil anklager ved Nordjyllands Politi Kim Kristensen, der har speciale i organiseret kriminalitet, ikke fortælle. Grundlovsforhøret blev nemlig holdt for dobbeltlukkede døre, så ikke engang sigtelsens ordlyd eller de paragraffer, der er i spil, må videregives til offentligheden.

Referat:
Efter et grundlovsforhør ved Retten i Hjørring er tre personer blevet varetægtsfængslet. Hvad sagen drejer sig om, vil Nordjyllands Politi ikke ud med.